जांच एजेंसी ने 10 घंटे सवाल किए, कल फिर बुलाया
Delhi Liquor Policy Case Update - Telangana CM KCR Daughter K Kavitha ED Raid. तेलंगाना के मुख्यमंत्री के चंद्रशेखर राव की बेटी के कविथा से प्रवर्तन निदेशालय (ED) आज दूसरी बार पूछताछ करेगा।
तेलंगाना के मुख्यमंत्री के चंद्रशेखर राव की बेटी के कविता से सोमवार को प्रवर्तन निदेशालय (ED) ने 10 घंटे पूछताछ की। एजेंसी ने उन्हें कल यानी 21 मार्च को फिर पूछताछ के लिए बुलाया है। इससे पहले 11 मार्च को ED ने के कविता से 9 घंटे पूछताछ की थी।
जांच एजेंसी ने उन्हें 16 मार्च को भी पूछताछ के लिए बुलाया था, लेकिन कविता ED के दफ्तर नहीं पहुंची थीं। उन्होंने एजेंसी के पास अपने वकील के हाथों डॉक्यूमेंट्स भेज दिए थे। इनमें उनके बैंक डीटेल और बिजनेस के पेपर्स थे। कविता ने एजेंसी को चिट्‌ठी लिखकर यह भी कहा था कि आगे की बातचीत वे ईमेल या अपने प्रतिनिधि के जरिए करेंगी।
कविता पर आरोप है कि वे साउथ कार्टेल का हिस्सा थीं, जिसने रिश्वत देकर दिल्ली की शराब नीति में बदलाव कराए और पैसे कमाए। पूछताछ से पहले दिल्ली में KCR के घर के बाहर सुरक्षाबलों को तैनात कर दिया गया है।
बता दें कि 11 मार्च को के कविता से हैदराबाद के बिजनेसमेन अरुण रामचंद्रन पिल्लई के बयानों के बारे में पूछताछ की गई थी। पिल्लई को इसी केस में गिरफ्तार किया गया है। उसे ‘साउथ ग्रुप' का फ्रंटमैन कहा जाता है। माना जाता है कि वह कविता का करीबी है। उनके बयान को मनी लॉन्ड्रिंग एक्ट (PMLA) के तहत दर्ज किया गया था।
पूछताछ के खिलाफ सुप्रीम कोर्ट में दी अर्जी, सुनवाई 24 मार्च को
कविता ने बुधवार 15 मार्च को सुप्रीम कोर्ट में याचिका लगाई थी कि नियमों के तहत ED एक महिला को पूछताछ के लिए अपने ऑफिस में नहीं बुला सकती। ED को पूछताछ करने के लिए उनके घर आना होगा। सुप्रीम कोर्ट इस मामले में 24 मार्च को सुनवाई करेगा, हालांकि कोर्ट ने कविता को कोई अंतरिम राहत नहीं दी थी।
समर्थकों ने किया था शक्ति प्रदर्शन 
कविता की पार्टी BRS ने 20 मार्च को दिल्ली में शक्ति प्रदर्शन किया था। पार्टी के मंत्री और सीनियर नेता कविता का समर्थन करने के लिए तेलंगाना से दिल्ली आए थे। नेताओं ने आरोप लगाया कि ED भाजपा की सहयोगी बन गई है। कविता ने भी कहा था कि ED के समन के पीछे राजनीतिक साजिश है। कविता ने उनके फोन को जब्त किए जाने को भी चुनौती दी है।
के कविता से जुड़ी ये खबरें भी पढ़ें...
BRS नेता के कविता की महिला कोटे में OBC-SC आरक्षण की मांग
तेलंगाना CM की बेटी के. कविता ने बुधवार को दिल्ली में 13 विपक्षी दलों के साथ बैठक की। इस दौरान उन्होंने संसद में बजट सत्र के दूसरे चरण में वुमन रिजर्वेशन बिल पेश करने की मांग की। मीटिंग के दौरान सिविल सोसाइटी के मेंबर भी शामिल थे। कविता ने कहा कि उनकी पार्टी भारत राष्ट्र समिति (BRS) का विश्वास है कि महिलाओं के लिए रिजर्वेशन के साथ-साथ कोटा के भीतर कोटा पर भी काम किया जाना चाहिए। पढ़ें पूरी खबर...